NORMATIVA D'ENSENYAMENTS PROPIS DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/34942)
  + [Valencià](/va/acuerdo/34026)






Selector de idioma

Leer

* [Español](/es/acuerdo/34710)
* [Valencià](/va/acuerdo/34606)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA D'ENSENYAMENTS PROPIS DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
====================================================================================================================

Secretaria General

Butlletí Oficial Universitat d'Alacant





NORMATIVA D'ENSENYAMENTS PROPIS DE LA UNIVERSITAT D'ALACANT

Data d'aprovació
:   26/01/2023

Data de publicació
:   27/01/2023

Òrgan competent
:   Consell de Govern

Secció
:   DISPOSICIONS GENERALS

* [Annexos](#anexos)
* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/34876)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/34763)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/34736)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA D'ENSENYAMENTS PROPIS DE LA UNIVERSITAT D'ALACANT&url=https://www.boua.ua.es/va/acuerdo/34436)

**Títol:** NORMATIVA D'ENSENYAMENTS PROPIS DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 26 de gener de 2023

* [Text consolidat](#modificado)
* [Text original](#original)

Aprovada per unanimitat pel Consell de Govern de la Universitat d'Alacant en la sessió ordinària de 26 de gener de 2023.

NORMATIVA D'ENSENYAMENTS PROPIS DE LA UNIVERSITAT D'ALACANT

PREÀMBUL

La Normativa dels ensenyaments propis de la Universitat d'Alacant, aprovada en el Consell de Govern del 14 d'abril de 2014, ha sigut modificada en ocasions successives. Amb la publicació el passat 29 de setembre de 2021 del Reial Decret 822/2021, de 28 de setembre, pel qual s'estableix l'organització dels ensenyaments universitaris i el procediment per a assegurar-ne la qualitat, es fa necessari una revisió en profunditat de la normativa d'ensenyaments propis per a adequar-la a les seues exigències i requeriments. Els canvis afecten principalment aspectes com la tipologia, la denominació, la duració, la modalitat, els requisits d'accés i el sistema intern de garantia de la qualitat, entre d'altres.

També s'han adequat els procediments a la pràctica real i a les competències i responsabilitats que tenen atribuïdes la Comissió d'Estudis i Formació, les facultats i centres, i el Centre de Formació Contínua. Així mateix, s'ha actualitzat la denominació d'uns quants documents i tràmits, d'acord amb la terminologia utilitzada actualment i amb l'ús que es fa dels recursos tecnològics avui dia.

Els procediments i tràmits de caràcter econòmic i administratiu que conté aquesta normativa es detallaran i s'actualitzaran en les guies d'ajuda publicades en el web de ContínUA, com també en la convocatòria anual per al desenvolupament dels ensenyaments propis que fa el vicerectorat amb competències en estudis propis.

TÍTOL I. ENSENYAMENTS PROPIS

ARTICLE 1. Criteris i àmbit d'aplicació

La Universitat d'Alacant (UA), fent ús de la seua autonomia, imparteix ensenyaments que permeten obtenir altres títols diferents dels títols universitaris oficials, que són definits com a ensenyaments propis.

Els ensenyaments propis respondran a criteris d'interès científic, cultural, artístic o professional, i no substituiran ni hauran de produir confusió o cap equívoc amb els ensenyaments que permeten obtenir títols oficials. Tampoc podran menyscabar els mitjans humans i materials que la universitat dedica als estudis oficials.

Dins dels ensenyaments universitaris propis, es diferencien els ensenyaments de formació permanent que requereixen titulació universitària prèvia dels que no en requerisquen. Els primers tenen per objectiu l'ampliació de coneixements i competències, l'especialització i l'actualització formativa de titulats i titulades universitàries, mentre que la formació contínua estarà formada per un seguit d'ensenyaments que tinguen com a finalitat la formació al llarg de la vida de la ciutadania per a actualitzar i ampliar els seus coneixements, les seues capacitats i les seues habilitats generals, específiques o multidisciplinàries dels diversos camps del saber. Es consideren també ensenyaments propis les activitats universitàries de formació complementària recollides en l'article 3 d'aquesta normativa.

Aquests ensenyaments es podran organitzar sota la responsabilitat exclusiva de la Universitat d'Alacant o en col·laboració amb altres universitats, institucions o entitats externes, mitjançant convenis.

ARTICLE 2. Dels òrgans competents en l'organització dels ensenyaments propis

El Consell de Govern regularà els ensenyaments propis d'acord amb la legislació vigent.

La Comissió d'Estudis i Formació de la Universitat d'Alacant (CEFUA) és l'òrgan col·legiat permanent de suport al Consell de Govern per a l'assessorament i informe previ en l'àmbit dels estudis i ensenyaments impartits.

El Centre de Formació Contínua de la Universitat d'Alacant (ContínUA), dependent del vicerectorat amb competències en estudis, és l'òrgan universitari competent per a la coordinació, centralització i gestió de l'oferta formativa d'ensenyaments propis en la UA.

La formació contínua dirigida a persones majors serà gestionada per la Universitat Permanent de la Universitat d'Alacant (UPUA) i s'acollirà a la normativa que li siga aplicable. La denominació dels seus cursos és Programa Universitari per a Majors de la Universitat d'Alacant.

ARTICLE 3. Organització d'ensenyaments propis

3.1. Comptabilització del treball acadèmic

S'estableix com a unitat de mesura en els plans d'estudi el crèdit ECTS d'acord amb la normativa de la Universitat d'Alacant.

3.2. Tipus d'ensenyaments propis

Estudis de formació permanent: tenen com objectiu l'ampliació de coneixements i competències, l'especialització i l'actualització formativa de titulats i titulades universitàries. S'hi poden diferenciar els estudis següents: el màster de Formació Permanent (amb una càrrega de 60, 90 o 120 ECTS), el diploma d'especialista (entre 30 i 59 ECTS) i el diploma d'expert o experta (entre 15 i 29 ECTS).

Cursos de formació contínua: tenen com a finalitat l'ampliació i l'actualització de coneixements, competències i habilitats formatives o professionals que contribuïsquen a una millor inserció laboral dels ciutadans i de les ciutadanes sense titulació universitària. Es lliurarà un certificat amb la denominació del curs respectiu. S'hi distingeixen: cursos superiors de formació contínua (entre 15 i 29 ECTS) i cursos de formació contínua (entre 1 i 14 ECTS). Els cursos de la Universitat Permanent de la Universitat d'Alacant tindran aquesta consideració. Es lliurarà un certificat d'aprofitament que podrà tenir el format de microcredencial.

Activitats de formació complementària: s'hi distingeixen entre activitats acadèmiques orientades a la formació i activitats universitàries. Es podran considerar activitats acadèmiques orientades a la formació els congressos, els seminaris, les jornades i els fòrums organitzats per la UA. Es consideren activitats universitàries: activitats esportives, activitats culturals, activitats de representació estudiantil i activitats de solidaritat, voluntariat i cooperació. Es lliurarà un certificat d'aprofitament o participació que podrà tenir el format de microcredencial.

En la taula següent es recullen els diferents tipus d'ensenyaments propis i les seues característiques.

[Annex](/Acuerdos/DescargarAnexoxId?idanexo=604029&idacuerdo=34183&idioma=es)

3.3. Plans d'estudis

Els plans d'estudis d'un estudi de formació permanent (màster de formació permanent, especialista o expert o experta) estructuren els objectius formatius, competències i continguts que es pretenen transmetre, les competències i habilitats que es persegueix dominar i, si escau, les pràctiques acadèmiques externes que reforcen el seu projecte formatiu i el sistema d'avaluació de l'aprenentatge de l'estudiantat matriculat en aquest estudi. En la pràctica, un pla d'estudis és el conjunt d'assignatures de temàtica relacionada que, una vegada superades, donarà lloc a l'obtenció d'un títol.

L'assignatura és la unitat mínima en què s'estructura el pla d'estudis. Cada assignatura ha de tenir assignat un determinat nombre de crèdits ECTS. Les assignatures del pla d'estudis poden correspondre als tipus següents: obligatòries, optatives, de pràctiques externes i treball final de títol.

Cada assignatura disposarà d'una guia docent, elaborada pel professor o professora responsable d'acord amb el model fixat per la UA, en la qual s'establirà, entre d'altres, el programa,el  professorat i el mètode d'avaluació que s'ha fet servir.

L'estudi podrà oferir assignatures a altres col·lectius diferents de l'alumnat que hi estiga matriculat. La superació d'aquestes assignatures se certificarà de manera independent.

El nombre mínim de crèdits ECTS que ha de tenir una assignatura és d'1 crèdit ECTS. Els màsters de formació permanent hauran d'incloure un treball de final de màster d'un mínim de 6 crèdits ECTS.

En el cas dels cursos de formació contínua s'entén que el pla d'estudis està format per una única assignatura.

3.4. Programa d'Estudis de Formació Permanent

El Programa d'Estudis de Formació Permanent (PEFP) permet la combinació d'assignatures per a obtenir diferents estudis, tant d'un mateix nivell com de nivells diferents. Els estudis que formen part d'un mateix PEFP en el mateix nivell (expert o experta entre si, especialista entre si o màster de formació permanent entre si) podran compartir fins al 60 % dels crèdits per a poder ser considerats estudis propis diferents.

3.5. Modalitat

Els ensenyaments propis es podran impartir en modalitat docent presencial, semipresencial o en modalitat virtual (o no presencial).

S'entén per modalitat docent semipresencial aquella en què l'activitat lectiva engloba assignatures en modalitat presencial i virtual (no presencial). La proporció de crèdits no presencials perquè un títol tinga la consideració de semipresencial serà la situada en un interval entre el 40 % i el 60 % de crèdits ECTS de l'ensenyament.

S'entén per modalitat docent virtual aquella en què el conjunt de l'activitat lectiva que s'articula a través de la interacció acadèmica entre el professorat i l'estudiantat no requereix la presència física de tots dos en el mateix espai docent. Aquesta modalitat d'ensenyament universitari es caracteritza fonamentalment per basar-se en l'ús intensiu de tecnologies digitals de la informació i la comunicació. Un ensenyament es podrà definir com a impartit en modalitat virtual quan, com a mínim, un 80 % de crèdits ECTS que el configuren s'imparteixen en aquesta modalitat d'ensenyament.

3.6. Ensenyaments propis amb conveni internacional

Es regularan d'acord amb la normativa de la UA per a ensenyaments oficials tant per al reconeixement de crèdits com per a la seua organització conjunta.

TÍTOL II. DE L'ESTUDIANTAT I DEL PROFESSORAT

ARTICLE 4. De l'estudiantat

L'estudiantat matriculat en els ensenyaments propis tindrà la consideració d'estudiant de la Universitat d'Alacant des del moment de la formalització efectiva de la matrícula fins a la finalització del període previst en el programa d'estudis.

Els qui es matriculen en aquests estudis no estaran inclosos dins de l'àmbit d'aplicació de l'assegurança escolar. A aquest alumnat se li inclourà obligatòriament l'assegurança d'accidents més econòmica entre les que ofereix la universitat, llevat que acrediten tenir contractada una assegurança d'accidents amb les mateixes cobertures o siguen titulars del dret a la protecció de la salut (Reial decret llei 7/2018, de 27 de juliol).

ARTICLE 5. Del professorat: dedicació i funcions

El professorat que impartisca docència en els ensenyaments propis haurà d'estar en possessió de la titulació universitària i comptar amb l'especialització relacionada amb l'àmbit de coneixement corresponent. No obstant això, persones amb una àmplia experiència professional o de prestigi reconegut podran formar part del professorat encara que no tinguen la titulació universitària corresponent, amb l'autorització del Consell de Govern, amb informe previ favorable de la CEFUA. En el cas dels màsters de formació permanent, un 20 % com a mínim de les hores lectives hauran de ser impartides per professorat amb el grau de doctor.

Un mínim del 20 % de les hores lectives de qualsevol ensenyament propi hauran de ser impartides per professorat de la Universitat d'Alacant.

El Consell de Govern, amb l'informe previ favorable de la CEFUA, podrà autoritzar una reducció d'aquests percentatges quan es donen causes prou justificades, amb petició prèvia raonada de la direcció acadèmica.

5.1. Tipus de professorat

S'hi distingeixen les categories següents:

- Professorat de la Universitat d'Alacant (PDI).

- Professorat extern: professorat que participe en la docència de l'assignatura que no siga PDI de la Universitat d'Alacant.

En tot cas, la planificació de les assignatures, el seguiment de l'alumnat i l'avaluació correspondrà a professorat PDI de la UA o, si escau, a un professor o professora extern que impartisca més del 50 % dels crèdits de l'assignatura.

No podrà recaure sobre una mateixa persona, en un mateix curs acadèmic, la condició de docent i estudiant d'un mateix ensenyament propi.

La participació del professorat de la Universitat d'Alacant haurà de ser aprovada pel Consell de Departament al qual pertany. En tots els casos, el PDI de la UA haurà d'haver obtingut l'informe favorable de l'avaluació docent en els estudis oficials en els quals participe.

Per a poder rebre les retribucions corresponents a la participació en aquests ensenyaments, el PDI de la UA haurà de complir el règim de dedicació estipulat en el Pla d'Ordenació Docent del curs acadèmic corresponent, d'acord amb els criteris proposats pel vicerectorat amb competències en ordenació acadèmica i professorat, i en les condicions que dispose aquest pla. El professorat PDI de la UA que no complisca el que s'acaba d'exposar podrà comptabilitzar les hores impartides a l'efecte de completar el règim de dedicació estipulat, i únicament podrà rebre remuneració sobre l'excés d'hores establit en aquest pla. No es consideraran a aquest efecte, en cap cas, la dedicació en hores a la direcció i coordinació dels ensenyaments propis.

5.2. Direcció acadèmica

El director o directora de qualsevol ensenyament propi haurà de ser PDI de la Universitat d'Alacant i serà designat per l'òrgan proponent i amovible per aquest.

Per a ser director o directora d'un estudi de formació permanent haurà de comptar amb el grau de doctor, vinculació permanent, dedicació a temps complet, i complir amb la resta dels requisits que estableix aquesta normativa per al professorat en el cas dels estudis de formació permanent. El professorat emèrit no podrà dirigir aquests estudis, llevat que el Consell de Departament al qual pertany ho sol·licite de manera motivada als vicerectorats amb competències en professorat i en ensenyaments propis, que hauran d'emetre un informe favorable. La duració del contracte del professorat emèrit haurà de ser igual o superior al desenvolupament de l'activitat.

Per a la resta dels ensenyaments propis, el director o directora haurà de ser PDI de la UA i tenir un contracte de duració igual o superior al desenvolupament de l'activitat.

Podra haver-hi codireccions en els casos en què els convenis establits amb altres universitats i institucions ho prevegen. En aquest cas, el codirector o codirectora pertanyent a la universitat o institució que haja subscrit el conveni no haurà de reunir necessàriament les característiques establides més amunt.

En el supòsit d'un estudi propi conjunt amb altres universitats, els responsables de la direcció seran els indicats en el conveni de col·laboració subscrit.

El director o directora d'un títol de formació permanent podrà nomenar una o més persones coordinadores d'estudis que actuaran com a suport a les seues tasques de direcció, supervisió i control.

Les tasques de gestió del director o directora i de les persones coordinadores dels ensenyaments propis es remuneren segons els criteris que estableix la normativa de la UA.

En cada curs acadèmic no es podrà ser director o directora de més d'un títol de formació permanent, excepte si conformen un PEFP, i en aquest cas, la coordinació equivaldrà, a l'efecte de dedicació, a una coordinació de màster de formació permanent. Cada ensenyament propi comptarà amb una direcció d'estudis. Dins d'un mateix PEFP, si hi ha diferents direccions per a cada títol, un d'ells ho serà al seu torn del PEFP.

5.3. Responsabilitats

El director o directora d'ensenyaments propis és responsable últim de totes les gestions relacionades amb la gestió acadèmica, econòmica i de personal necessàries per al bon funcionament i la garantia de qualitat dels ensenyaments que permeten obtenir el títol o certificat. Així mateix, d'altres tasques derivades de la representació davant d'òrgans o serveis administratius de la Universitat d'Alacant i altres institucions públiques o privades en relació amb l'observança d'aquesta normativa i, si escau, de les clàusules contingudes en els convenis o acords subscrits per la Universitat d'Alacant per al desenvolupament dels estudis.

ARTICLE 6. Accés i admissió

6.1. Accés

Per a accedir als estudis de formació permanent es requereix tenir un títol universitari oficial. També hi podrà accedir l'estudiantat al qual li reste superar el Treball de Final de Grau (TFG) i un màxim 9 crèdits ECTS per a obtenir una titulació de grau.

Per a accedir als cursos de formació contínua, el requisit d'accés l'establirà la proposta de l'estudi, que tindrà en compte la matèria de la qual tracte, el nombre de places disponibles i el públic al qual s'adrece.

L'accés a les activitats de formació complementària està restringida a l'estudiantat i personal de la Universitat d'Alacant.

6.2. Admissió

El procés d'admissió correspon a la direcció de l'ensenyament propi en les condicions que establisca la proposta aprovada pel Consell de Govern.

Quan el nombre d'aspirants supere el de places oferides, la direcció de l'estudi aplicarà els criteris de selecció aprovats en la proposta i es publicaran els resultats.

Es podrà requerir l'acreditació de la competència lingüística en l'idioma d'impartició de l'ensenyament propi amb els mateixos requisits establits per als ensenyaments oficials.

ARTICLE 7. Matriculació

7.1. Matrícula

La matrícula en els ensenyaments propis podrà ser a temps complet o parcial, d'acord amb el que determine la proposta de l'estudi o curs, que establirà el nombre mínim de crèdits de matrícula per curs acadèmic en les dues modalitats. La matrícula a temps parcial de l'alumnat serà d'un mínim del 30 % dels crèdits del pla d'estudis. L'alumnat podrà formalitzar aquest tipus de matrícula en atenció a circumstàncies d'ordre personal o de rendiment acadèmic.

En els PEFP, l'alumnat es podrà matricular per separat de cadascun dels estudis que componen el programa; en aquest cas, el preu per crèdit serà un 15 % més elevat que en el cas de matrícula global del PEPF. La matrícula en cada estudi es podrà fer fins al dia anterior al seu començament.

La matrícula s'abonarà en un pagament únic o fraccionat d'acord amb el que establisca l'òrgan amb competències de la UA. La direcció de cada estudi o curs proposarà el calendari de pagament en cas que es fraccione, i també podrà proposar descomptes per pagament ràpid i altra mena de descomptes sempre que es complisca el principi de l'autofinançament dels ensenyaments propis.

7.2. Anul·lació de la matrícula

L'anul·lació de la matrícula podrà ser sol·licitada per l'alumnat en qualsevol moment; en aquest moment també podrà sol·licitar la devolució de les taxes que haja abonat, el reembossament de les que poguera correspondre-li segons el que indica aquesta normativa.

El servei amb competències en devolució de taxes de la UA serà l'encarregat de tramitar la devolució de les quantitats abonades en concepte de matrícula.

Aquesta devolució es farà en aquests supòsits:

a) No celebració del curs.

b) No admissió de l'estudiant.

c) Modificació del calendari d'impartició del curs.

d) Per la impossibilitat d'assistència de l'estudiant al curs per malaltia greu, justificada mitjançant certificació médica.

e) Per la impossibilitat d'assistència de l'estudiant al curs per trasllat de domicili acreditat fora de la província d'Alacant. Aquest supòsit no s'aplicarà als ensenyaments en modalitat virtual.

Qualsevol sol·licitud de devolució que no se sustente en els motius esmentats serà objecte d'un informe per la direcció del Centre de Formació Contínua, que recollirà la documentació mitjançant informe a la direcció de l'estudi, d'emissió preceptiva, però d'efectes no vinculants. Finalment, correspon resoldre aquesta sol·licitud al vicerector o vicerectora amb competències en la matèria.

En cap cas serà objecte de devolució l'import del pagament parcial de la matrícula per impagament dels terminis posteriors i que no estiguen justificats pels supòsits esmentats en el primer paràgraf d'aquest apartat. Aquest incompliment, a més, implicarà causa de baixa com a estudiant d'aquest títol propi.

ARTICLE 8. Reconeixement i transferència de crèdits

L'acreditació de l'experiència professional i laboral podrà ser reconeguda com a crèdits acadèmics per a superar un estudi de formació permanent (màster de formació permanent, especialista, o expert o experta). Aquesta opció es podrà donar quan aquesta experiència estiga estretament relacionada amb els coneixements, les competències i habilitats pròpies del títol universitari. De la mateixa manera, podran ser reconeguts els crèdits superats i cursats en estudis universitaris propis de les universitats o d'altres estudis superiors oficials.

El reconeixement i la transferència de crèdits dels ensenyaments propis es regularà seguint la normativa de la UA per a estudis oficials. Per a fer-ho, es constituirà una Comissió de Reconeixement de Crèdits del Centre de Formació Contínua per al reconeixement de crèdits. Aquesta comissió estarà presidida per la persona que ocupe la direcció de ContínUA, una persona representant de l'estudi al qual s'incorporen els crèdits reconeguts, una persona representant del personal d'administració i serveis, una persona representant de l'alumnat i la persona que ocupe la secretaria acadèmica de ContínUA, que actuarà com a secretari o secretària de la comissió.

ARTICLE 9. Pràctiques acadèmiques externes

Les pràctiques acadèmiques externes es regularan d'acord amb la normativa a aquest efecte de la Universitat d'Alacant.

ARTICLE 10. Qualificacions i actes

Els ensenyaments propis seran avaluats d'acord amb el que estableixen les guies docents de les assignatures del pla d'estudis i la normativa vigent.

En els estudis de formació permanent i els cursos de formació contínua, les qualificacions es reflectiran en una acta per a cada assignatura. En el cas que el professorat responsable de l'assignatura siga extern, l'acta serà signada per la direcció acadèmica de l'estudi.

El professorat haurà d'establir un període de revisió de qualificacions, en un termini màxim de 15 dies naturals des de la publicació dels resultats. L'estudiant podrà reclamar, mitjançant escrit a la direcció acadèmica de l'estudi, la revisió de les qualificacions obtingudes, i aquesta, una vegada escoltades les parts, haurà de procedir en conseqüència al manteniment o al canvi de la qualificació. En cas de persistir la discrepància, l'estudiant podrà presentar una reclamació raonada adreçada a la direcció del Centre de Formació Contínua. Aquesta reclamació es traslladarà a la Comissió de Reclamacions de Contínua que resoldrà en el termini màxim de 15 dies naturals a partir de la presentació de la reclamació i després de rebre informe per part de la direcció de l'ensenyament propi objecte de reclamació. Aquesta comissió està formada per: la persona que ocupe la direcció de Contínua, que actuarà com a president o presidenta; la persona que ocupe la direcció del secretariat amb competències en estudis, i la persona que ocoupe la secretaria de Contínua, que actuarà com a secretari o secretària de la comissió.

ARTICLE 11. Expedició de títols, diplomes i certificats

Els ensenyaments propis, una vegada superats, donaran lloc a l'expedició del títol, diploma, certificat o microcredencial corresponent, segons format normalitzat. La seua denominació, descripció de competències i contingut, en cap cas, podrà coincidir amb titulacions oficials o d'especialitats professionals ni induir a confusió amb aquestes.

L'alumnat dels ensenyaments propis podrà sol·licitar certificacions del seu expedient acadèmic en les quals consten les qualificacions obtingudes en les assignatures cursades.

En el cas de col·laboració amb altres universitats, el títol expedit serà reconegut per les universitats participants en els termes establits en el conveni regulador de la col·laboració.

TÍTOL IV. DEL RÈGIM FINANCER

ARTICLE 12. Gestió dels ensenyaments propis

Les competències generals de tramitació de les noves propostes d'ensenyaments propis, així com la renovació i modificació, corresponen al Centre de Formació Contínua de la Universitat d'Alacant. La seua funció serà vetlar per l'aplicació d'aquesta normativa, així com la custòdia dels expedients de l'alumnat. La Universitat d'Alacant expedirà els títols, diplomes, certificats i microcredenciales corresponents a aquests ensenyaments.

ARTICLE 13. Gestió administrativa

Les tasques de gestió administrativa i econòmica dels ensenyaments propis les podrà dur a terme el Centre de Formació Contínua o la unitat administrativa de la UA que propose la direcció acadèmica de cada ensenyament.

En el cas que siga el Centre de Formació Contínua la unitat encarregada de la gestió administrativa i econòmica, el cànon regulat en l'article 17 d'aquesta normativa s'incrementarà un 5 %.

La gestió que no duga a terme el Centre de Formació Contínua podrà ser exercida per:

- Personal de la plantilla de la Universitat d'Alacant. Les condicions de participació d'aquest personal seran establides per la Universitat.

- L'Escola de Negocis de la Fundació General de la Universitat d'Alacant.

- Excepcionalment, i en casos justificats degudament, es podrà contractar o nomenar personal específic per a desenvolupar aquestes tasques segons els procediments legals ordinaris i d'aplicació general al personal d'administració i serveis de la universitat.

En aquest cas, els costos derivats de la gestió administrativa i econòmica seran a càrrec dels ingressos de l'ensenyament propi.

En el cas d'ensenyaments propis organitzats amb altres entitats, les condicions de gestió s'hauran d'indicar en el conveni corresponent.

TÍTOL III. DE LA GESTIÓ I ADMINISTRACIÓ

ARTICLE 14. Finançament

Els estudis de formació permanent i els cursos de formació contínua hauran d'autofinançar-se. En cap cas es podran utilitzar fons del pressupost ordinari de la universitat per a subvencionar totalment o parcial aquests estudis, llevat de les despeses derivades de la posada en funcionament, que seran a càrrec de l'òrgan proponent i es veuran compensades posteriorment amb càrrec als ingressos del mateix estudi.

No obstant això, la Universitat d'Alacant podrà concedir a un ensenyament propi el reconeixement d'activitat d'interès social o de cooperació al desenvolupament, sempre que pel seu objecte i els seus destinataris forme part de la política que la Universitat d'Alacant desenvolupa en aquest camp i així ho reconega formalment el vicerectorat amb competències en aquest àmbit. En aquest cas, la Universitat d'Alacant, per mitjà de les seues convocatòries, podrà cofinançar el títol i avalar la sol·licitud de finançament extern davant d'altres organismes públics i privats.

ARTICLE 15. Preus públics

A l'efecte del finançament s'establirà un preu públic que garantisca la cobertura de les despeses necessàries per al desenvolupament adequat de l'ensenyament propi de què es tracte.

El Consell de Govern proposarà per a cada curs acadèmic el preu públic mínim per als ensenyaments propis, que elevarà al Consell Social perquè l'aprove. Les taxes per a satisfer la prestació de serveis acadèmics universitaris per tasques de secretaria (expedició de títols, certificats, etc.) no estan incloses en el preu de la matrícula i seran les mateixes que les establides per a les titulacions oficials per la normativa estatal o autonòmica.

ARTICLE 16. Ingressos

Els ingressos han d'incloure la quantitat que es reba en concepte de matrícula de l'alumnat, les quantitats que s'obtinguen com a subvencions i altres aportacions, sempre que no vagen destinades al pagament de taxes. En el cas de subvencions i aportacions, sempre caldrà d'adjuntar la documentació necessària.

ARTICLE 17. Cànon universitari

El cànon és la part proporcional dels ingressos de l'ensenyament propi que es destina al pressupost ordinari de la Universitat d'Alacant, en concepte de reconeixement del títol, despeses de gestió general, ús de les instal·lacions bàsiques, adopció de sistemes de garantia de la qualitat i per l'ús de la imatge de la universitat.

La quantia d'aquest cànon serà del 15 % dels ingressos totals en el cas d'estudis de formació permanent. En casos que, per interessos estratègics de la UA, la docència s'impartisca en universitats o institucions d'altres països, el cànon serà d'un 10 %, i abans que s'aprove l'estudi serà necessari el conveni corresponent entre la institució en què s'impartisca i la UA.

La quantia d'aquest cànon serà del 10 % en el cas dels cursos de formació contínua i de formació complementària. En casos que, per interessos estratègics de la UA, la docència s'impartisca fora de la Universitat d'Alacant, el cànon serà d'un 7 %, i també caldrà, abans que s'aprove l'estudi, el conveni corresponent entre la institució on s'impartisca i la UA.

El cànon serà el resultat d'aplicar el percentatge establit en l'apartat anterior a tots els ingressos previstos. En el cas de subvencions es tindrà en compte la seua destinació per a l'abonament del cànon. En el supòsit de matrícula, el cànon s'abonarà per a cada ensenyament en funció de la matrícula real, i es farà una revisió dels ingressos una vegada haja finalitzat.

En cas d'estudis interuniversitaris caldrà establir en el conveni específic la part proporcional del cànon que correspon a la Universitat d'Alacant.

ARTICLE 18. Despeses

En l'apartat de despeses s'hauran de consignar tots els conceptes que establisca cada convocatòria i necessàriament s'hi inclouran els següents:

a)       Cànon universitari.

b)       Direcció i coordinació: amb independència del nombre de persones involucrades no podrà superar el 15 % de les despeses totals.

c)       Professorat: tot el professorat participant en un mateix ensenyament percebrà idèntica retribució per hora impartida. El seu abonament estarà subjecte a la legislació i a la normativa de la UA que les regule.

d)       Viatges, allotjament i dietes del professorat.

e)       Difusió i promoció específiques.

f)        Gestió específica (suport administratiu i suport a la docència).

g)       Material inventariable.

h)       Despeses extraordinàries derivades de l'ús d'instal·lacions.

i)         Material per a l'alumnat.

j)         Import destinat a beques.

k)       Altres despeses: no podran superar el 5 % del pressupost total.

Totes les despeses s'hauran de justificar segons els procediments establits per la unitat amb competències en control pressupostari de la UA. Es recomana que s'incloguen beques a l'estudiantat entre els costos finançables.

En tots els casos, els costos derivats dels diferents conceptes, tant materials com despeses de personal, seran a càrrec dels ingressos de l'estudi. No es podran imputar despeses que no estiguen vinculades directament al desenvolupament dels ensenyaments propis.

ARTICLE 19. Superàvit

Si el pla d'estudis manté la vigència el curs següent, el superàvit s'ingressarà a l'aplicació pressupostària de l'ensenyament per a finançar l'edició següent.

ARTICLE 20. Memòria económica

Anualment, el Centre de Formació Contínua fixarà dos terminis per a presentar les memòries econòmiques que hauran de rebre l'informe favorable de la CEFUA, aprovades pel Consell de Govern i remeses al Consell Social.

TÍTOL V. DISSENY, MODIFICACIÓ I EXTINCIÓ D'ENSENYAMENTS PROPIS

ARTICLE 21. Organització dels ensenyaments propis

La proposta i l'organització acadèmica dels ensenyaments propis correspondrà a les facultats, escola superior politècnica, departaments, instituts universitaris d'investigació o vicerectorats, i es podrà establir qualsevol tipus de col·laboració entre aquests, i en aquest cas, caldrà designar una única coordinació dels estudis.

Igualment, podran organitzar aquests ensenyaments en col·laboració amb altres universitats, entitats i institucions en les condicions que s'establisquen mitjançant conveni subscrit a aquest efecte.

ARTICLE 22. Sol·licituds per a l'organització dels ensenyaments propis

La UA establirà les convocatòries necessàries, a través del vicerectorat amb competències en ensenyaments propis, per a garantir una oferta formativa adequada i de qualitat.

En el cas d'estudis de formació permanent, una vegada a l'any com a mínim es farà una convocatòria per a la presentació de propostes. La CEFUA aprovarà l'oferta formativa anual que podrà ser modificada mes a mes.

Les sol·licituds de nous estudis de formació permanent es remetran al vicerectorat amb competència en estudis que l'elevarà a la CEFUA, després d'un període d'exposició pública de 15 dies naturals, amb termini d'al·legacions inclòs. A continuació, les propostes amb informe favorable seran elevades a aprovació pel Consell de Govern i hauran de rebre l'informe favorable del Consell Social, en les seues respectives competències. Amb caràcter previ al començament de les classes, les dades del pla docent hauran d'estar introduïdes en l'aplicació de gestió acadèmica de la UA.

Les propostes de nous cursos de formació contínua i activitats formació complementària orientades a la formació es remetran directament al Centre de Formació Contínua en les convocatòries que s'establisquen amb aquesta finalitat. Aquestes propostes rebran l'informe de la comissió amb competències en ensenyaments propis després d'un període d'exposició de 7 dies naturals, amb termini d'al·legacions inclòs. A continuació, les propostes que hagen rebut informe favorable seran elevades per a la seua aprovació pel Consell de Govern i per a informe favorable del Consell Social.

ARTICLE 23. Modificació d'ensenyaments propis

S'entén per modificació tot canvi en l'organització de l'ensenyament que no supose un canvi estructural. A aquest efecte, s'entenen per canvis estructurals els supòsits següents: a) canvi de denominació de l'ensenyament propi; b) canvi en més del 25 % dels crèdits totals del pla d'estudis; c) canvi en el reconeixement de crèdits. Els canvis estructurals en els ensenyaments propis requereixen la presentació d'una nova proposta.

La proposta de modificació d'un ensenyament propi correspon als òrgans que havien aprovat la proposta inicial i s'haurà de presentar segons el procediment que s'establisca a aquest efecte. Les modificacions hauran de rebre l'informe favorable de la CEFUA i, en aquest moment, elevades per a la seua aprovació pel Consell de Govern i, en el seu cas, l'obtenció de l'informe favorable del Consell Social. La CEFUA podrà delegar en la direcció del Centre de Formació Contínua l'acceptació de les modificacions que considere.

ARTICLE 24. Extinció d'ensenyaments propis

Com a norma general, la duració de qualsevol ensenyament propi serà d'un curs acadèmic. Una vegada aprovat un estudi de formació permanent o curs de formació contínua, s'entendrà renovat anualment per manifestació expressa dels seus proponents segons establisca cada convocatòria anual.

L'extinció d'un ensenyament propi es produirà: a) a petició de l'òrgan proponent; b) a conseqüència de la resolució favorable d'un expedient instruït en aquest sentit. Són causes que fonamenten l'inici d'un expedient d'extinció:

a)       L'incompliment dels requisits exigits en la present normativa durant un període de dos anys consecutius.

b)       L'informe negatiu de l'avaluació de qualitat durant un període de dos anys consecutius, llevat que l'òrgan proponent sol·licite a la CEFUA la pròrroga d'un any per a esmenar les deficiències detectades.

c)       La no viabilitat econòmica de l'ensenyament.

d)       L'incompliment de la proposta aprovada per la UA.

L'expedient d'extinció serà tramitat pel vicerectorat amb competències en estudis a instàncies del Centre de Formació Contínua. Una vegada iniciat l'expedient d'extinció, la CEFUA emetrà l'informe corresponent que es traslladarà al Consell de Govern, el qual procedirà, si escau, a l'aprovació de l'extinció. Així mateix, remetrà tota la documentació al Consell Social per a comunicar-li l'extinció.

L'extinció d'un ensenyament propi suposarà el tancament de la seua clau orgànica.

En el cas dels estudis organitzats conjuntament per diverses universitats, la proposta d'extinció es podrà fer mitjançant la denúncia del conveni per alguna de les parts signants en els termes recollits en aquest conveni.

Els estudis que s'extingisquen donaran dret al fet que l'alumnat matriculat abans de l'extinció puga matricular-se de nou en els dos cursos acadèmics següents a l'extinció per a la superació dels crèdits necessaris per a l'obtenció del títol, tenint dret únicament a l'avaluació i no a rebre docència. La taxa que ha de pagar l'alumnat per assignatures sense docència és el 25 % de la taxa de l'estudi que estiga en vigor en el curs acadèmic en el qual es matricula.

La direcció acadèmica de cada estudi extint haurà de comunicar al Centre de Formació Contínua el termini d'avaluació d'aquest alumnat per a determinar els terminis d'obertura i tancament d'actes.

TÍTOL VI. SEGUIMENT DE LA QUALITAT DELS ENSENYAMENTS PROPIS

ARTICLE 25. Avaluació de la qualitat

Els ensenyaments propis se sotmetran a l'avaluació i al seguiment de qualitat que s'establisquen en col·laboració amb el vicerectorat amb competències en aquesta matèria. En particular, els màsters de formació permanent es desenvoluparan sota el sistema intern de garantia de qualitat que s'establisca abans que comence l'activitat.

El professorat dels ensenyaments propis s'haurà de sotmetre a una avaluació en les condicions que s'establisquen. L'avaluació positiva serà condició indispensable per a poder participar en edicions futures.

ARTICLE 26. Publicitat i transparència

Els ensenyaments propis solament es podran publicitar quan hagen sigut aprovats pel Consell de Govern i hagen rebut l'informe favorable del Consell Social de la UA.

La publicitat en qualsevol suport físic o electrònic dels ensenyaments propis ha de reflectir fidelment la informació continguda en la proposta. El material publicitari formarà part dels documents d'avaluació de la qualitat en les condicions que s'establisquen.

DISPOSICIÓ ADDICIONAL

Qualsevol circumstància en l'organització dels ensenyaments propis de la Universitat d'Alacant no recollida expressament en aquesta normativa es regirà per la norma corresponent de titulacions oficials.

DISPOSICIÓ DEROGATÒRIA

L'entrada en vigor d'aquesta normativa suposarà la derogació de totes les disposicions de la Universitat d'Alacant que contradiguen en tot o en part el que s'hi disposa, i expressament la Normativa sobre ensenyaments propis de la Universitat d'Alacant aprovada el 14 d'abril de 2014 (BOUA 15/04/2014) i totes les seues modificacions posteriors ( BOUA 30/06/2017, BOUA 29/06/2018, BOUA 01/07/2019, BOUA 24/01/2020, BOUA 29/09/2020, BOUA 25/05/2022)

DISPOSICIÓ FINAL. ENTRADA EN VIGOR

Aquesta normativa s'aplicarà a partir del curs 2023/24 en tot el que es refereix als estudis de formació permanent. L'aplicació per a la resta dels ensenyaments entrarà en vigor al mes següent de la publicació d'aquesta normativa en el Butlletí Oficial de la Universitat d'Alacant.

Aprovada per unanimitat pel Consell de Govern de la Universitat d'Alacant en la sessió ordinària de 26 de gener de 2023.

NORMATIVA D'ENSENYAMENTS PROPIS DE LA UNIVERSITAT D'ALACANT

PREÀMBUL

La Normativa dels ensenyaments propis de la Universitat d'Alacant, aprovada en el Consell de Govern del 14 d'abril de 2014, ha sigut modificada en ocasions successives. Amb la publicació el passat 29 de setembre de 2021 del Reial Decret 822/2021, de 28 de setembre, pel qual s'estableix l'organització dels ensenyaments universitaris i el procediment per a assegurar-ne la qualitat, es fa necessari una revisió en profunditat de la normativa d'ensenyaments propis per a adequar-la a les seues exigències i requeriments. Els canvis afecten principalment aspectes com la tipologia, la denominació, la duració, la modalitat, els requisits d'accés i el sistema intern de garantia de la qualitat, entre d'altres.

També s'han adequat els procediments a la pràctica real i a les competències i responsabilitats que tenen atribuïdes la Comissió d'Estudis i Formació, les facultats i centres, i el Centre de Formació Contínua. Així mateix, s'ha actualitzat la denominació d'uns quants documents i tràmits, d'acord amb la terminologia utilitzada actualment i amb l'ús que es fa dels recursos tecnològics avui dia.

Els procediments i tràmits de caràcter econòmic i administratiu que conté aquesta normativa es detallaran i s'actualitzaran en les guies d'ajuda publicades en el web de ContínUA, com també en la convocatòria anual per al desenvolupament dels ensenyaments propis que fa el vicerectorat amb competències en estudis propis.

TÍTOL I. ENSENYAMENTS PROPIS

ARTICLE 1. Criteris i àmbit d'aplicació

La Universitat d'Alacant (UA), fent ús de la seua autonomia, imparteix ensenyaments que permeten obtenir altres títols diferents dels títols universitaris oficials, que són definits com a ensenyaments propis.

Els ensenyaments propis respondran a criteris d'interès científic, cultural, artístic o professional, i no substituiran ni hauran de produir confusió o cap equívoc amb els ensenyaments que permeten obtenir títols oficials. Tampoc podran menyscabar els mitjans humans i materials que la universitat dedica als estudis oficials.

Dins dels ensenyaments universitaris propis, es diferencien els ensenyaments de formació permanent que requereixen titulació universitària prèvia dels que no en requerisquen. Els primers tenen per objectiu l'ampliació de coneixements i competències, l'especialització i l'actualització formativa de titulats i titulades universitàries, mentre que la formació contínua estarà formada per un seguit d'ensenyaments que tinguen com a finalitat la formació al llarg de la vida de la ciutadania per a actualitzar i ampliar els seus coneixements, les seues capacitats i les seues habilitats generals, específiques o multidisciplinàries dels diversos camps del saber. Es consideren també ensenyaments propis les activitats universitàries de formació complementària recollides en l'article 3 d'aquesta normativa.

Aquests ensenyaments es podran organitzar sota la responsabilitat exclusiva de la Universitat d'Alacant o en col·laboració amb altres universitats, institucions o entitats externes, mitjançant convenis.

ARTICLE 2. Dels òrgans competents en l'organització dels ensenyaments propis

El Consell de Govern regularà els ensenyaments propis d'acord amb la legislació vigent.

La Comissió d'Estudis i Formació de la Universitat d'Alacant (CEFUA) és l'òrgan col·legiat permanent de suport al Consell de Govern per a l'assessorament i informe previ en l'àmbit dels estudis i ensenyaments impartits.

El Centre de Formació Contínua de la Universitat d'Alacant (ContínUA), dependent del vicerectorat amb competències en estudis, és l'òrgan universitari competent per a la coordinació, centralització i gestió de l'oferta formativa d'ensenyaments propis en la UA.

La formació contínua dirigida a persones majors serà gestionada per la Universitat Permanent de la Universitat d'Alacant (UPUA) i s'acollirà a la normativa que li siga aplicable. La denominació dels seus cursos és Programa Universitari per a Majors de la Universitat d'Alacant.

ARTICLE 3. Organització d'ensenyaments propis

3.1. Comptabilització del treball acadèmic

S'estableix com a unitat de mesura en els plans d'estudi el crèdit ECTS d'acord amb la normativa de la Universitat d'Alacant.

3.2. Tipus d'ensenyaments propis

Estudis de formació permanent: tenen com objectiu l'ampliació de coneixements i competències, l'especialització i l'actualització formativa de titulats i titulades universitàries. S'hi poden diferenciar els estudis següents: el màster de Formació Permanent (amb una càrrega de 60, 90 o 120 ECTS), el diploma d'especialista (entre 30 i 59 ECTS) i el diploma d'expert o experta (entre 15 i 29 ECTS).

Cursos de formació contínua: tenen com a finalitat l'ampliació i l'actualització de coneixements, competències i habilitats formatives o professionals que contribuïsquen a una millor inserció laboral dels ciutadans i de les ciutadanes sense titulació universitària. Es lliurarà un certificat amb la denominació del curs respectiu. S'hi distingeixen: cursos superiors de formació contínua (entre 15 i 29 ECTS) i cursos de formació contínua (entre 1 i 14 ECTS). Els cursos de la Universitat Permanent de la Universitat d'Alacant tindran aquesta consideració. Es lliurarà un certificat d'aprofitament que podrà tenir el format de microcredencial.

Activitats de formació complementària: s'hi distingeixen entre activitats acadèmiques orientades a la formació i activitats universitàries. Es podran considerar activitats acadèmiques orientades a la formació els congressos, els seminaris, les jornades i els fòrums organitzats per la UA. Es consideren activitats universitàries: activitats esportives, activitats culturals, activitats de representació estudiantil i activitats de solidaritat, voluntariat i cooperació. Es lliurarà un certificat d'aprofitament o participació que podrà tenir el format de microcredencial.

En la taula següent es recullen els diferents tipus d'ensenyaments propis i les seues característiques.

[Annex](/Acuerdos/DescargarAnexoxId?idanexo=604029&idacuerdo=34419&idioma=es)

3.3. Plans d'estudis

Els plans d'estudis d'un estudi de formació permanent (màster de formació permanent, especialista o expert o experta) estructuren els objectius formatius, competències i continguts que es pretenen transmetre, les competències i habilitats que es persegueix dominar i, si escau, les pràctiques acadèmiques externes que reforcen el seu projecte formatiu i el sistema d'avaluació de l'aprenentatge de l'estudiantat matriculat en aquest estudi. En la pràctica, un pla d'estudis és el conjunt d'assignatures de temàtica relacionada que, una vegada superades, donarà lloc a l'obtenció d'un títol.

L'assignatura és la unitat mínima en què s'estructura el pla d'estudis. Cada assignatura ha de tenir assignat un determinat nombre de crèdits ECTS. Les assignatures del pla d'estudis poden correspondre als tipus següents: obligatòries, optatives, de pràctiques externes i treball final de títol.

Cada assignatura disposarà d'una guia docent, elaborada pel professor o professora responsable d'acord amb el model fixat per la UA, en la qual s'establirà, entre d'altres, el programa,el  professorat i el mètode d'avaluació que s'ha fet servir.

L'estudi podrà oferir assignatures a altres col·lectius diferents de l'alumnat que hi estiga matriculat. La superació d'aquestes assignatures se certificarà de manera independent.

El nombre mínim de crèdits ECTS que ha de tenir una assignatura és d'1 crèdit ECTS. Els màsters de formació permanent hauran d'incloure un treball de final de màster d'un mínim de 6 crèdits ECTS.

En el cas dels cursos de formació contínua s'entén que el pla d'estudis està format per una única assignatura.

3.4. Programa d'Estudis de Formació Permanent

El Programa d'Estudis de Formació Permanent (PEFP) permet la combinació d'assignatures per a obtenir diferents estudis, tant d'un mateix nivell com de nivells diferents. Els estudis que formen part d'un mateix PEFP en el mateix nivell (expert o experta entre si, especialista entre si o màster de formació permanent entre si) podran compartir fins al 60 % dels crèdits per a poder ser considerats estudis propis diferents.

3.5. Modalitat

Els ensenyaments propis es podran impartir en modalitat docent presencial, semipresencial o en modalitat virtual (o no presencial).

S'entén per modalitat docent semipresencial aquella en què l'activitat lectiva engloba assignatures en modalitat presencial i virtual (no presencial). La proporció de crèdits no presencials perquè un títol tinga la consideració de semipresencial serà la situada en un interval entre el 40 % i el 60 % de crèdits ECTS de l'ensenyament.

S'entén per modalitat docent virtual aquella en què el conjunt de l'activitat lectiva que s'articula a través de la interacció acadèmica entre el professorat i l'estudiantat no requereix la presència física de tots dos en el mateix espai docent. Aquesta modalitat d'ensenyament universitari es caracteritza fonamentalment per basar-se en l'ús intensiu de tecnologies digitals de la informació i la comunicació. Un ensenyament es podrà definir com a impartit en modalitat virtual quan, com a mínim, un 80 % de crèdits ECTS que el configuren s'imparteixen en aquesta modalitat d'ensenyament.

3.6. Ensenyaments propis amb conveni internacional

Es regularan d'acord amb la normativa de la UA per a ensenyaments oficials tant per al reconeixement de crèdits com per a la seua organització conjunta.

TÍTOL II. DE L'ESTUDIANTAT I DEL PROFESSORAT

ARTICLE 4. De l'estudiantat

L'estudiantat matriculat en els ensenyaments propis tindrà la consideració d'estudiant de la Universitat d'Alacant des del moment de la formalització efectiva de la matrícula fins a la finalització del període previst en el programa d'estudis.

Els qui es matriculen en aquests estudis no estaran inclosos dins de l'àmbit d'aplicació de l'assegurança escolar. A aquest alumnat se li inclourà obligatòriament l'assegurança d'accidents més econòmica entre les que ofereix la universitat, llevat que acrediten tenir contractada una assegurança d'accidents amb les mateixes cobertures o siguen titulars del dret a la protecció de la salut (Reial decret llei 7/2018, de 27 de juliol).

ARTICLE 5. Del professorat: dedicació i funcions

El professorat que impartisca docència en els ensenyaments propis haurà d'estar en possessió de la titulació universitària i comptar amb l'especialització relacionada amb l'àmbit de coneixement corresponent. No obstant això, persones amb una àmplia experiència professional o de prestigi reconegut podran formar part del professorat encara que no tinguen la titulació universitària corresponent, amb l'autorització del Consell de Govern, amb informe previ favorable de la CEFUA. En el cas dels màsters de formació permanent, un 20 % com a mínim de les hores lectives hauran de ser impartides per professorat amb el grau de doctor.

Un mínim del 20 % de les hores lectives de qualsevol ensenyament propi hauran de ser impartides per professorat de la Universitat d'Alacant.

El Consell de Govern, amb l'informe previ favorable de la CEFUA, podrà autoritzar una reducció d'aquests percentatges quan es donen causes prou justificades, amb petició prèvia raonada de la direcció acadèmica.

5.1. Tipus de professorat

S'hi distingeixen les categories següents:

- Professorat de la Universitat d'Alacant (PDI).

- Professorat extern: professorat que participe en la docència de l'assignatura que no siga PDI de la Universitat d'Alacant.

En tot cas, la planificació de les assignatures, el seguiment de l'alumnat i l'avaluació correspondrà a professorat PDI de la UA o, si escau, a un professor o professora extern que impartisca més del 50 % dels crèdits de l'assignatura.

No podrà recaure sobre una mateixa persona, en un mateix curs acadèmic, la condició de docent i estudiant d'un mateix ensenyament propi.

La participació del professorat de la Universitat d'Alacant haurà de ser aprovada pel Consell de Departament al qual pertany. En tots els casos, el PDI de la UA haurà d'haver obtingut l'informe favorable de l'avaluació docent en els estudis oficials en els quals participe.

Per a poder rebre les retribucions corresponents a la participació en aquests ensenyaments, el PDI de la UA haurà de complir el règim de dedicació estipulat en el Pla d'Ordenació Docent del curs acadèmic corresponent, d'acord amb els criteris proposats pel vicerectorat amb competències en ordenació acadèmica i professorat, i en les condicions que dispose aquest pla. El professorat PDI de la UA que no complisca el que s'acaba d'exposar podrà comptabilitzar les hores impartides a l'efecte de completar el règim de dedicació estipulat, i únicament podrà rebre remuneració sobre l'excés d'hores establit en aquest pla. No es consideraran a aquest efecte, en cap cas, la dedicació en hores a la direcció i coordinació dels ensenyaments propis.

5.2. Direcció acadèmica

El director o directora de qualsevol ensenyament propi haurà de ser PDI de la Universitat d'Alacant i serà designat per l'òrgan proponent i amovible per aquest.

Per a ser director o directora d'un estudi de formació permanent haurà de comptar amb el grau de doctor, vinculació permanent, dedicació a temps complet, i complir amb la resta dels requisits que estableix aquesta normativa per al professorat en el cas dels estudis de formació permanent. El professorat emèrit no podrà dirigir aquests estudis, llevat que el Consell de Departament al qual pertany ho sol·licite de manera motivada als vicerectorats amb competències en professorat i en ensenyaments propis, que hauran d'emetre un informe favorable. La duració del contracte del professorat emèrit haurà de ser igual o superior al desenvolupament de l'activitat.

Per a la resta dels ensenyaments propis, el director o directora haurà de ser PDI de la UA i tenir un contracte de duració igual o superior al desenvolupament de l'activitat.

Podra haver-hi codireccions en els casos en què els convenis establits amb altres universitats i institucions ho prevegen. En aquest cas, el codirector o codirectora pertanyent a la universitat o institució que haja subscrit el conveni no haurà de reunir necessàriament les característiques establides més amunt.

En el supòsit d'un estudi propi conjunt amb altres universitats, els responsables de la direcció seran els indicats en el conveni de col·laboració subscrit.

El director o directora d'un títol de formació permanent podrà nomenar una o més persones coordinadores d'estudis que actuaran com a suport a les seues tasques de direcció, supervisió i control.

Les tasques de gestió del director o directora i de les persones coordinadores dels ensenyaments propis es remuneren segons els criteris que estableix la normativa de la UA.

En cada curs acadèmic no es podrà ser director o directora de més d'un títol de formació permanent, excepte si conformen un PEFP, i en aquest cas, la coordinació equivaldrà, a l'efecte de dedicació, a una coordinació de màster de formació permanent. Cada ensenyament propi comptarà amb una direcció d'estudis. Dins d'un mateix PEFP, si hi ha diferents direccions per a cada títol, un d'ells ho serà al seu torn del PEFP.

5.3. Responsabilitats

El director o directora d'ensenyaments propis és responsable últim de totes les gestions relacionades amb la gestió acadèmica, econòmica i de personal necessàries per al bon funcionament i la garantia de qualitat dels ensenyaments que permeten obtenir el títol o certificat. Així mateix, d'altres tasques derivades de la representació davant d'òrgans o serveis administratius de la Universitat d'Alacant i altres institucions públiques o privades en relació amb l'observança d'aquesta normativa i, si escau, de les clàusules contingudes en els convenis o acords subscrits per la Universitat d'Alacant per al desenvolupament dels estudis.

ARTICLE 6. Accés i admissió

6.1. Accés

Per a accedir als estudis de formació permanent es requereix tenir un títol universitari oficial. També hi podrà accedir l'estudiantat al qual li reste superar el Treball de Final de Grau (TFG) i un màxim 9 crèdits ECTS per a obtenir una titulació de grau.

Per a accedir als cursos de formació contínua, el requisit d'accés l'establirà la proposta de l'estudi, que tindrà en compte la matèria de la qual tracte, el nombre de places disponibles i el públic al qual s'adrece.

L'accés a les activitats de formació complementària està restringida a l'estudiantat i personal de la Universitat d'Alacant.

6.2. Admissió

El procés d'admissió correspon a la direcció de l'ensenyament propi en les condicions que establisca la proposta aprovada pel Consell de Govern.

Quan el nombre d'aspirants supere el de places oferides, la direcció de l'estudi aplicarà els criteris de selecció aprovats en la proposta i es publicaran els resultats.

Es podrà requerir l'acreditació de la competència lingüística en l'idioma d'impartició de l'ensenyament propi amb els mateixos requisits establits per als ensenyaments oficials.

ARTICLE 7. Matriculació

7.1. Matrícula

La matrícula en els ensenyaments propis podrà ser a temps complet o parcial, d'acord amb el que determine la proposta de l'estudi o curs, que establirà el nombre mínim de crèdits de matrícula per curs acadèmic en les dues modalitats. La matrícula a temps parcial de l'alumnat serà d'un mínim del 30 % dels crèdits del pla d'estudis. L'alumnat podrà formalitzar aquest tipus de matrícula en atenció a circumstàncies d'ordre personal o de rendiment acadèmic.

En els PEFP, l'alumnat es podrà matricular per separat de cadascun dels estudis que componen el programa; en aquest cas, el preu per crèdit serà un 15 % més elevat que en el cas de matrícula global del PEPF. La matrícula en cada estudi es podrà fer fins al dia anterior al seu començament.

La matrícula s'abonarà en un pagament únic o fraccionat d'acord amb el que establisca l'òrgan amb competències de la UA. La direcció de cada estudi o curs proposarà el calendari de pagament en cas que es fraccione, i també podrà proposar descomptes per pagament ràpid i altra mena de descomptes sempre que es complisca el principi de l'autofinançament dels ensenyaments propis.

7.2. Anul·lació de la matrícula

L'anul·lació de la matrícula podrà ser sol·licitada per l'alumnat en qualsevol moment; en aquest moment també podrà sol·licitar la devolució de les taxes que haja abonat, el reembossament de les que poguera correspondre-li segons el que indica aquesta normativa.

El servei amb competències en devolució de taxes de la UA serà l'encarregat de tramitar la devolució de les quantitats abonades en concepte de matrícula.

Aquesta devolució es farà en aquests supòsits:

a) No celebració del curs.

b) No admissió de l'estudiant.

c) Modificació del calendari d'impartició del curs.

d) Per la impossibilitat d'assistència de l'estudiant al curs per malaltia greu, justificada mitjançant certificació médica.

e) Per la impossibilitat d'assistència de l'estudiant al curs per trasllat de domicili acreditat fora de la província d'Alacant. Aquest supòsit no s'aplicarà als ensenyaments en modalitat virtual.

Qualsevol sol·licitud de devolució que no se sustente en els motius esmentats serà objecte d'un informe per la direcció del Centre de Formació Contínua, que recollirà la documentació mitjançant informe a la direcció de l'estudi, d'emissió preceptiva, però d'efectes no vinculants. Finalment, correspon resoldre aquesta sol·licitud al vicerector o vicerectora amb competències en la matèria.

En cap cas serà objecte de devolució l'import del pagament parcial de la matrícula per impagament dels terminis posteriors i que no estiguen justificats pels supòsits esmentats en el primer paràgraf d'aquest apartat. Aquest incompliment, a més, implicarà causa de baixa com a estudiant d'aquest títol propi.

ARTICLE 8. Reconeixement i transferència de crèdits

L'acreditació de l'experiència professional i laboral podrà ser reconeguda com a crèdits acadèmics per a superar un estudi de formació permanent (màster de formació permanent, especialista, o expert o experta). Aquesta opció es podrà donar quan aquesta experiència estiga estretament relacionada amb els coneixements, les competències i habilitats pròpies del títol universitari. De la mateixa manera, podran ser reconeguts els crèdits superats i cursats en estudis universitaris propis de les universitats o d'altres estudis superiors oficials.

El reconeixement i la transferència de crèdits dels ensenyaments propis es regularà seguint la normativa de la UA per a estudis oficials. Per a fer-ho, es constituirà una Comissió de Reconeixement de Crèdits del Centre de Formació Contínua per al reconeixement de crèdits. Aquesta comissió estarà presidida per la persona que ocupe la direcció de ContínUA, una persona representant de l'estudi al qual s'incorporen els crèdits reconeguts, una persona representant del personal d'administració i serveis, una persona representant de l'alumnat i la persona que ocupe la secretaria acadèmica de ContínUA, que actuarà com a secretari o secretària de la comissió.

ARTICLE 9. Pràctiques acadèmiques externes

Les pràctiques acadèmiques externes es regularan d'acord amb la normativa a aquest efecte de la Universitat d'Alacant.

ARTICLE 10. Qualificacions i actes

Els ensenyaments propis seran avaluats d'acord amb el que estableixen les guies docents de les assignatures del pla d'estudis i la normativa vigent.

En els estudis de formació permanent i els cursos de formació contínua, les qualificacions es reflectiran en una acta per a cada assignatura. En el cas que el professorat responsable de l'assignatura siga extern, l'acta serà signada per la direcció acadèmica de l'estudi.

El professorat haurà d'establir un període de revisió de qualificacions, en un termini màxim de 15 dies naturals des de la publicació dels resultats. L'estudiant podrà reclamar, mitjançant escrit a la direcció acadèmica de l'estudi, la revisió de les qualificacions obtingudes, i aquesta, una vegada escoltades les parts, haurà de procedir en conseqüència al manteniment o al canvi de la qualificació. En cas de persistir la discrepància, l'estudiant podrà presentar una reclamació raonada adreçada a la direcció del Centre de Formació Contínua. Aquesta reclamació es traslladarà a la Comissió de Reclamacions de Contínua que resoldrà en el termini màxim de 15 dies naturals a partir de la presentació de la reclamació i després de rebre informe per part de la direcció de l'ensenyament propi objecte de reclamació. Aquesta comissió està formada per: la persona que ocupe la direcció de Contínua, que actuarà com a president o presidenta; la persona que ocupe la direcció del secretariat amb competències en estudis, i la persona que ocoupe la secretaria de Contínua, que actuarà com a secretari o secretària de la comissió.

ARTICLE 11. Expedició de títols, diplomes i certificats

Els ensenyaments propis, una vegada superats, donaran lloc a l'expedició del títol, diploma, certificat o microcredencial corresponent, segons format normalitzat. La seua denominació, descripció de competències i contingut, en cap cas, podrà coincidir amb titulacions oficials o d'especialitats professionals ni induir a confusió amb aquestes.

L'alumnat dels ensenyaments propis podrà sol·licitar certificacions del seu expedient acadèmic en les quals consten les qualificacions obtingudes en les assignatures cursades.

En el cas de col·laboració amb altres universitats, el títol expedit serà reconegut per les universitats participants en els termes establits en el conveni regulador de la col·laboració.

TÍTOL IV. DE LA GESTIÓ I ADMINISTRACIÓ

ARTICLE 12. Gestió dels ensenyaments propis

Les competències generals de tramitació de les noves propostes d'ensenyaments propis, així com la renovació i modificació, corresponen al Centre de Formació Contínua de la Universitat d'Alacant. La seua funció serà vetlar per l'aplicació d'aquesta normativa, així com la custòdia dels expedients de l'alumnat. La Universitat d'Alacant expedirà els títols, diplomes, certificats i microcredenciales corresponents a aquests ensenyaments.

ARTICLE 13. Gestió administrativa

Les tasques de gestió administrativa i econòmica dels ensenyaments propis les podrà dur a terme el Centre de Formació Contínua o la unitat administrativa de la UA que propose la direcció acadèmica de cada ensenyament.

En el cas que siga el Centre de Formació Contínua la unitat encarregada de la gestió administrativa i econòmica, el cànon regulat en l'article 17 d'aquesta normativa s'incrementarà un 5 %.

La gestió que no duga a terme el Centre de Formació Contínua podrà ser exercida per:

- Personal de la plantilla de la Universitat d'Alacant. Les condicions de participació d'aquest personal seran establides per la Universitat.

- L'Escola de Negocis de la Fundació General de la Universitat d'Alacant.

- Excepcionalment, i en casos justificats degudament, es podrà contractar o nomenar personal específic per a desenvolupar aquestes tasques segons els procediments legals ordinaris i d'aplicació general al personal d'administració i serveis de la universitat.

En aquest cas, els costos derivats de la gestió administrativa i econòmica seran a càrrec dels ingressos de l'ensenyament propi.

En el cas d'ensenyaments propis organitzats amb altres entitats, les condicions de gestió s'hauran d'indicar en el conveni corresponent.

TÍTOL V. DEL RÈGIM FINANCER

ARTICLE 14. Finançament

Els estudis de formació permanent i els cursos de formació contínua hauran d'autofinançar-se. En cap cas es podran utilitzar fons del pressupost ordinari de la universitat per a subvencionar totalment o parcial aquests estudis, llevat de les despeses derivades de la posada en funcionament, que seran a càrrec de l'òrgan proponent i es veuran compensades posteriorment amb càrrec als ingressos del mateix estudi.

No obstant això, la Universitat d'Alacant podrà concedir a un ensenyament propi el reconeixement d'activitat d'interès social o de cooperació al desenvolupament, sempre que pel seu objecte i els seus destinataris forme part de la política que la Universitat d'Alacant desenvolupa en aquest camp i així ho reconega formalment el vicerectorat amb competències en aquest àmbit. En aquest cas, la Universitat d'Alacant, per mitjà de les seues convocatòries, podrà cofinançar el títol i avalar la sol·licitud de finançament extern davant d'altres organismes públics i privats.

ARTICLE 15. Preus públics

A l'efecte del finançament s'establirà un preu públic que garantisca la cobertura de les despeses necessàries per al desenvolupament adequat de l'ensenyament propi de què es tracte.

El Consell de Govern proposarà per a cada curs acadèmic el preu públic mínim per als ensenyaments propis, que elevarà al Consell Social perquè l'aprove. Les taxes per a satisfer la prestació de serveis acadèmics universitaris per tasques de secretaria (expedició de títols, certificats, etc.) no estan incloses en el preu de la matrícula i seran les mateixes que les establides per a les titulacions oficials per la normativa estatal o autonòmica.

ARTICLE 16. Ingressos

Els ingressos han d'incloure la quantitat que es reba en concepte de matrícula de l'alumnat, les quantitats que s'obtinguen com a subvencions i altres aportacions, sempre que no vagen destinades al pagament de taxes. En el cas de subvencions i aportacions, sempre caldrà d'adjuntar la documentació necessària.

ARTICLE 17. Cànon universitari

El cànon és la part proporcional dels ingressos de l'ensenyament propi que es destina al pressupost ordinari de la Universitat d'Alacant, en concepte de reconeixement del títol, despeses de gestió general, ús de les instal·lacions bàsiques, adopció de sistemes de garantia de la qualitat i per l'ús de la imatge de la universitat.

La quantia d'aquest cànon serà del 15 % dels ingressos totals en el cas d'estudis de formació permanent. En casos que, per interessos estratègics de la UA, la docència s'impartisca en universitats o institucions d'altres països, el cànon serà d'un 10 %, i abans que s'aprove l'estudi serà necessari el conveni corresponent entre la institució en què s'impartisca i la UA.

La quantia d'aquest cànon serà del 10 % en el cas dels cursos de formació contínua i de formació complementària. En casos que, per interessos estratègics de la UA, la docència s'impartisca fora de la Universitat d'Alacant, el cànon serà d'un 7 %, i també caldrà, abans que s'aprove l'estudi, el conveni corresponent entre la institució on s'impartisca i la UA.

El cànon serà el resultat d'aplicar el percentatge establit en l'apartat anterior a tots els ingressos previstos. En el cas de subvencions es tindrà en compte la seua destinació per a l'abonament del cànon. En el supòsit de matrícula, el cànon s'abonarà per a cada ensenyament en funció de la matrícula real, i es farà una revisió dels ingressos una vegada haja finalitzat.

En cas d'estudis interuniversitaris caldrà establir en el conveni específic la part proporcional del cànon que correspon a la Universitat d'Alacant.

ARTICLE 18. Despeses

En l'apartat de despeses s'hauran de consignar tots els conceptes que establisca cada convocatòria i necessàriament s'hi inclouran els següents:

a)       Cànon universitari.

b)       Direcció i coordinació: amb independència del nombre de persones involucrades no podrà superar el 15 % de les despeses totals.

c)       Professorat: tot el professorat participant en un mateix ensenyament percebrà idèntica retribució per hora impartida. El seu abonament estarà subjecte a la legislació i a la normativa de la UA que les regule.

d)       Viatges, allotjament i dietes del professorat.

e)       Difusió i promoció específiques.

f)        Gestió específica (suport administratiu i suport a la docència).

g)       Material inventariable.

h)       Despeses extraordinàries derivades de l'ús d'instal·lacions.

i)         Material per a l'alumnat.

j)         Import destinat a beques.

k)       Altres despeses: no podran superar el 5 % del pressupost total.

Totes les despeses s'hauran de justificar segons els procediments establits per la unitat amb competències en control pressupostari de la UA. Es recomana que s'incloguen beques a l'estudiantat entre els costos finançables.

En tots els casos, els costos derivats dels diferents conceptes, tant materials com despeses de personal, seran a càrrec dels ingressos de l'estudi. No es podran imputar despeses que no estiguen vinculades directament al desenvolupament dels ensenyaments propis.

ARTICLE 19. Superàvit

Si el pla d'estudis manté la vigència el curs següent, el superàvit s'ingressarà a l'aplicació pressupostària de l'ensenyament per a finançar l'edició següent.

ARTICLE 20. Memòria económica

Anualment, el Centre de Formació Contínua fixarà dos terminis per a presentar les memòries econòmiques que hauran de rebre l'informe favorable de la CEFUA, aprovades pel Consell de Govern i remeses al Consell Social.

TÍTOL VI. DISSENY, MODIFICACIÓ I EXTINCIÓ D'ENSENYAMENTS PROPIS

ARTICLE 21. Organització dels ensenyaments propis

La proposta i l'organització acadèmica dels ensenyaments propis correspondrà a les facultats, escola superior politècnica, departaments, instituts universitaris d'investigació o vicerectorats, i es podrà establir qualsevol tipus de col·laboració entre aquests, i en aquest cas, caldrà designar una única coordinació dels estudis.

Igualment, podran organitzar aquests ensenyaments en col·laboració amb altres universitats, entitats i institucions en les condicions que s'establisquen mitjançant conveni subscrit a aquest efecte.

ARTICLE 22. Sol·licituds per a l'organització dels ensenyaments propis

La UA establirà les convocatòries necessàries, a través del vicerectorat amb competències en ensenyaments propis, per a garantir una oferta formativa adequada i de qualitat.

En el cas d'estudis de formació permanent, una vegada a l'any com a mínim es farà una convocatòria per a la presentació de propostes. La CEFUA aprovarà l'oferta formativa anual que podrà ser modificada mes a mes.

Les sol·licituds de nous estudis de formació permanent es remetran al vicerectorat amb competència en estudis que l'elevarà a la CEFUA, després d'un període d'exposició pública de 15 dies naturals, amb termini d'al·legacions inclòs. A continuació, les propostes amb informe favorable seran elevades a aprovació pel Consell de Govern i hauran de rebre l'informe favorable del Consell Social, en les seues respectives competències. Amb caràcter previ al començament de les classes, les dades del pla docent hauran d'estar introduïdes en l'aplicació de gestió acadèmica de la UA.

Les propostes de nous cursos de formació contínua i activitats formació complementària orientades a la formació es remetran directament al Centre de Formació Contínua en les convocatòries que s'establisquen amb aquesta finalitat. Aquestes propostes rebran l'informe de la comissió amb competències en ensenyaments propis després d'un període d'exposició de 7 dies naturals, amb termini d'al·legacions inclòs. A continuació, les propostes que hagen rebut informe favorable seran elevades per a la seua aprovació pel Consell de Govern i per a informe favorable del Consell Social.

ARTICLE 23. Modificació d'ensenyaments propis

S'entén per modificació tot canvi en l'organització de l'ensenyament que no supose un canvi estructural. A aquest efecte, s'entenen per canvis estructurals els supòsits següents: a) canvi de denominació de l'ensenyament propi; b) canvi en més del 25 % dels crèdits totals del pla d'estudis; c) canvi en el reconeixement de crèdits. Els canvis estructurals en els ensenyaments propis requereixen la presentació d'una nova proposta.

La proposta de modificació d'un ensenyament propi correspon als òrgans que havien aprovat la proposta inicial i s'haurà de presentar segons el procediment que s'establisca a aquest efecte. Les modificacions hauran de rebre l'informe favorable de la CEFUA i, en aquest moment, elevades per a la seua aprovació pel Consell de Govern i, en el seu cas, l'obtenció de l'informe favorable del Consell Social. La CEFUA podrà delegar en la direcció del Centre de Formació Contínua l'acceptació de les modificacions que considere.

ARTICLE 24. Extinció d'ensenyaments propis

Com a norma general, la duració de qualsevol ensenyament propi serà d'un curs acadèmic. Una vegada aprovat un estudi de formació permanent o curs de formació contínua, s'entendrà renovat anualment per manifestació expressa dels seus proponents segons establisca cada convocatòria anual.

L'extinció d'un ensenyament propi es produirà: a) a petició de l'òrgan proponent; b) a conseqüència de la resolució favorable d'un expedient instruït en aquest sentit. Són causes que fonamenten l'inici d'un expedient d'extinció:

a)       L'incompliment dels requisits exigits en la present normativa durant un període de dos anys consecutius.

b)       L'informe negatiu de l'avaluació de qualitat durant un període de dos anys consecutius, llevat que l'òrgan proponent sol·licite a la CEFUA la pròrroga d'un any per a esmenar les deficiències detectades.

c)       La no viabilitat econòmica de l'ensenyament.

d)       L'incompliment de la proposta aprovada per la UA.

L'expedient d'extinció serà tramitat pel vicerectorat amb competències en estudis a instàncies del Centre de Formació Contínua. Una vegada iniciat l'expedient d'extinció, la CEFUA emetrà l'informe corresponent que es traslladarà al Consell de Govern, el qual procedirà, si escau, a l'aprovació de l'extinció. Així mateix, remetrà tota la documentació al Consell Social per a comunicar-li l'extinció.

L'extinció d'un ensenyament propi suposarà el tancament de la seua clau orgànica.

En el cas dels estudis organitzats conjuntament per diverses universitats, la proposta d'extinció es podrà fer mitjançant la denúncia del conveni per alguna de les parts signants en els termes recollits en aquest conveni.

Els estudis que s'extingisquen donaran dret al fet que l'alumnat matriculat abans de l'extinció puga matricular-se de nou en els dos cursos acadèmics següents a l'extinció per a la superació dels crèdits necessaris per a l'obtenció del títol, tenint dret únicament a l'avaluació i no a rebre docència. La taxa que ha de pagar l'alumnat per assignatures sense docència és el 25 % de la taxa de l'estudi que estiga en vigor en el curs acadèmic en el qual es matricula.

La direcció acadèmica de cada estudi extint haurà de comunicar al Centre de Formació Contínua el termini d'avaluació d'aquest alumnat per a determinar els terminis d'obertura i tancament d'actes.

TÍTOL VII. SEGUIMENT DE LA QUALITAT DELS ENSENYAMENTS PROPIS

ARTICLE 25. Avaluació de la qualitat

Els ensenyaments propis se sotmetran a l'avaluació i al seguiment de qualitat que s'establisquen en col·laboració amb el vicerectorat amb competències en aquesta matèria. En particular, els màsters de formació permanent es desenvoluparan sota el sistema intern de garantia de qualitat que s'establisca abans que comence l'activitat.

El professorat dels ensenyaments propis s'haurà de sotmetre a una avaluació en les condicions que s'establisquen. L'avaluació positiva serà condició indispensable per a poder participar en edicions futures.

ARTICLE 26. Publicitat i transparència

Els ensenyaments propis solament es podran publicitar quan hagen sigut aprovats pel Consell de Govern i hagen rebut l'informe favorable del Consell Social de la UA.

La publicitat en qualsevol suport físic o electrònic dels ensenyaments propis ha de reflectir fidelment la informació continguda en la proposta. El material publicitari formarà part dels documents d'avaluació de la qualitat en les condicions que s'establisquen.

DISPOSICIÓ ADDICIONAL

Qualsevol circumstància en l'organització dels ensenyaments propis de la Universitat d'Alacant no recollida expressament en aquesta normativa es regirà per la norma corresponent de titulacions oficials.

DISPOSICIÓ DEROGATÒRIA

L'entrada en vigor d'aquesta normativa suposarà la derogació de totes les disposicions de la Universitat d'Alacant que contradiguen en tot o en part el que s'hi disposa, i expressament la Normativa sobre ensenyaments propis de la Universitat d'Alacant aprovada el 14 d'abril de 2014 (BOUA 15/04/2014) i totes les seues modificacions posteriors ( BOUA 30/06/2017, BOUA 29/06/2018, BOUA 01/07/2019, BOUA 24/01/2020, BOUA 29/09/2020, BOUA 25/05/2022)

DISPOSICIÓ FINAL. ENTRADA EN VIGOR

Aquesta normativa s'aplicarà a partir del curs 2023/24 en tot el que es refereix als estudis de formació permanent. L'aplicació per a la resta dels ensenyaments entrarà en vigor al mes següent de la publicació d'aquesta normativa en el Butlletí Oficial de la Universitat d'Alacant.

Anàlisi
-------

:   **Modificat per:**

    * [Detalle
       CORRECCIÓ D'ERRORS DE LA NORMATIVA D'ENSENYAMENTS PROPIS DE LA UNIVERSITAT D'ALACANT](/va/acuerdo/35544)
      23/02/2023

:   **Deroga a:**

    * [Detalle
      NORMATIVA SOBRE ENSENYAMENTS PROPIS DE LA UNIVERSITAT D'ALACANT.](/va/acuerdo/2840) 
      15/04/2014
    * [Detalle
      MODIFICACIO&#769; DE LA NORMATIVA SOBRE ENSENYAMENTS PROPIS DE LA UNIVERSITAT D'ALACANT](/va/acuerdo/4773) 
      29/06/2018
    * [Detalle
      MODIFICACIÓ DE LA NORMATIVA SOBRE ENSENYAMENTS PRÒPIS DE LA UNIVERSITAT D'ALACANT](/va/acuerdo/5971) 
      29/09/2020

Documents annexos:
------------------

* [Descargar 34093\_Nova Normativa Ensenyaments Propis UA\_16.01.2023 TAULA EN ANNEX.pdf](/Acuerdos/DescargarAnexoxId?idanexo=604029&idacuerdo=34278)
* [Descargar 34356\_Nueva Normativa Enseñanzas Propias UA\_16.01.2023 TABLA EN ANEXO.pdf](/Acuerdos/DescargarAnexoxId?idanexo=604030&idacuerdo=34171)





[Carretera Sant Vicent del Raspeig s/n  
03531 Sant Vicent del Raspeig - Alacant  
 Tel. 29 443 8718 - Fax 69 608 1919](https://www.google.es/maps/@26.973507,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12875&trk=tyah&trkInfo=tarId%0U0729739857291%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)